Det har været en sommer af de våde, og det kan mærkes i Gatten. Her har man travlt med at gøre klar til Made in Denmark golf-turneringen, som begynder i næste uge. Regnen betyder, at banen flere steder har været oversvømmet, og det giver masser af arbejde til chefgreenkeeper Johnny Kristensen. - Det er skidt. Hvis det går galt, er det mit ansvar, så jeg har da lidt kriller i maven, siger Johnny Kristensen, som i løbet af den seneste måned har arbejdet på at gøre banen klar. På trods af den våde golfbane er Europa Tourens greenkeepere godt tilfredse med forholdene. - Det har været en usædvanlig våd sommer indtil videre. Det har naturligvis skabt nogle udfordringer. Men mandskabet har gjort det godt, siger Eugene Hennessy. Made in Denmark går løs torsdag – om vejrguderne er nådige eller ej.

Opsummering:
Greenkeeperne i Gatten har mere travlt end nogensinde før forud for Europa Tour-turneringen Made in Denmark.